Marta Ojeda i Abderrahman El Khayami es proclamen Millors Esportistes del 2023
15 de gener 2024

![](/media/lyrn2gr1/img_1823_c.jpg?width=850&height=566.6666666666666)

Fotografia d'arxiu

La lluitadora Marta Ojeda i l'atleta Abderrahman El Khayami són els guanyadors del premi a Millor Esportista 2023 de l'Ajuntament de Sagunt. El consistori ja ha donat a conéixer els noms dels esportistes i dels clubs que seran reconeguts enguany en la XXII Gala de l'Esport de Sagunt, que se celebrarà el 22 de febrer, a les 19.00 h, a l’Auditori Joaquín Rodrigo.

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han traslladat l'enhorabona a totes les persones i entitats **«****premiades per ser exemples de superació, generositat i treball»**, en paraules de Moreno. **«****L'esport és un eix fonamental de la nostra ciutat, per l'impacte econòmic positiu que genera, però, sobretot, perquè és garantia de benestar per a la ciutadania»**, ha expressat.

**«****Un any més s'evidencia l’esforç i el talent dels esportistes i clubs de la nostra ciutat»**, ha afirmat el regidor d'Activitat Física, Salut i Esports, Javier Timón, qui ha explicat que és el **«****Comité Organitzador de la Gala qui determina els premiats, després de valorar totes les propostes presentades»****.** **«****Estem molt orgullosos i orgulloses dels i les esportistes locals. Amb els seus èxits, posen la ciutat en el mapa»**, ha dit.

Amb Ojeda i El Khayami –millor resultat de la Selecció Espanyola en els europeus de lluita sub-23 i guanyador d'Europa en relleu mixt, respectivament–, el Club Lluita Morvedre s'ha alçat amb la màxima distinció com a Millor Entitat Esportiva Local, pels nombrosos pòdiums aconseguits enguany, fins i tot a nivell europeu.

Quant a les mencions especials, el guardó al Foment Esportiu ha anat a parar al club Patinaje Alas Sagunto, organitzador del Campionat d'Espanya d'Hoquei Línia Femení sub-20. D’altra banda, el premi a l'Afany de Superació, ha sigut per a Daniela Chica, joveníssima esportista del Club de Gimnasia Morvedre que, amb els seus 8 anys, ha aconseguit ser campiona autonòmica i 4a d'Espanya, malgrat haver d'enfrontar-se a nombroses operacions per una cardiopatia congènita. Quant al reconeixement a l'esport femení, l'atleta Soukaina El Khayami ha sigut premiada amb el guardó Dorsal 261, per haver superat tots els obstacles i donar visibilitat a l’esport femení.

Per part seua, Livia Guillén, guanyadora del Campionat d'Espanya de Triatló, en categoria Cadet, s'ha alçat amb el premi a l'Esportista Novella i el jugador del València CF Javi Guerra ha sigut el guanyador del Mèrit Esportiu més destacat de la comarca. Finalment, el reconeixement a la Trajectòria Esportiva ha sigut per a Anabella Forner, per una vida dedicada a l'handbol; i el premi als Valors Humans, per a Amuhcanma, per l'organització de la carrera solidària més multitudinària, dirigida a recaptar fons per a la investigació contra el càncer.

*   [](http://www.facebook.com/sharer.php?u=https://aytosagunto.es/va/actualitat/marta-ojeda-i-abderrahman-el-khayami-es-proclamen-millors-esportistes-del-2023/ "Facebook")
*   [](http://twitter.com/share?url=https://aytosagunto.es/va/actualitat/marta-ojeda-i-abderrahman-el-khayami-es-proclamen-millors-esportistes-del-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/marta-ojeda-i-abderrahman-el-khayami-es-proclamen-millors-esportistes-del-2023/ "Linked In")
*   [](mailto:?body=https://aytosagunto.es/va/actualitat/marta-ojeda-i-abderrahman-el-khayami-es-proclamen-millors-esportistes-del-2023/)